le ye nngwe.
Malebana le tšweletšo ya dibjalo kgašetšo ka tlwaelo e dirišwa go bolaya mengwang le dikhunkhwane goba go tšhela monontšha wa matlakala (monontšha wo o monwago ke matlakala). Taodišwaneng ye re lebelediša dikarolo tša segašetši sa mohuta wa boom le ka moo se šomago ka gona.
Mengwang e ka gašetšwa pele ga ge e mela (pre-emergence spraying) goba mola e šetše e tšweletše mmung (post-emergence). Mokgwa wo o ka dirišwa gape go bolaya dikhunkhwane goba diboko - ka nako ye nngwe o gašetša mmu mola o feditše go bjala go bolaya dikhunkhwane goba diboko tše di lego mmung; goba o ka gašetša dikhunkhwane thwii (mokgwa wo o bitšwa kgašetšokamano (contact spray) mme o bolaya dikhunkhwane thwii), goba o ka gašetša dibjalo mme dikhunkhwane tša hwa mola di jele sebjalo seo se tšhetšwego mpholo (mokgwa wo o bitšwa mokgwa wa lenaneo (systemic) - dikhunkhwane di bolawa ke go ja sebjalo se se tšhetšwego mpholo, ga di bolawe ke marotholodi a kgašetšo.
Go bohlokwa go kwešiša gore go swanetše go gašetšwa bokaakang bjo bo itšego bja mpholo godimo ga hektare gore o šome ka tshwanelo. Go se ke gwa dirišwa mpholo wo monyane godimo ga hektare gobane sephetho e ka se be seo se nyakegago, le gona go se ke gwa gašetšwa woo o fetago tekanyo ka ge mpholo o tura kudu ebile go ka hlolega kotsi.
Marotholodi a kgašetšo e ka ba a magolo (coarse) goba a manyane (fine). Kgašetšo ya marotholodi a magolo ga e huetšwe kudu ke phefo, eupša marotholodi a tloga matlakaleng ka pela ka go rothela fase. Marotholodi a manyane ga a tšhabe matlakaleng ka go rothela fase, eupša a ka tšewa ke phefo ka nako ya kgašetšo.
Seela seo se gašetšwago ka marotholodi a magolo se feta seo se gašetšwago ka marotholodi a manyane. Ka tlwaelo kgašetšo ya marotholodi a manyane e akaretša lefelo leo le gašetšwago ka nepagalo mola marotholodi a magolo a ka tlogela dikgobana gare ga ona, ebile mafelo a mangwe a ka tshelwa.
Go bohlokwa kudu gore o gašetše mengwang kgatong ya maleba bophelong bja yona; dikhunkhwane tšona di swanetše go gašetšwa mola di hlasetše tšhemo ka bontši. Go bohlokwa gape gore o latele ditšhupetšo mabapi le nako ya letšatši yeo e lebanego kgašetšo, gammogo le dintlha tše dingwe tša go swana le tlaišego ya dibjalo ka baka la komelelo. Ga go thuše selo go gašetša mengwang mola e šetše e entše peu gobane e tla be e kgonthišitše go mela ga yona sehleng se se tlago; le gona ga go na mohola go gašetša mengwang ge e šetše e thomile go phadišana le dibjalo go hwetša monola le phepo; go feta fao o senya tšhelete ge o gašetša dibjalo go bolaya khukhwane ye e itšego ge go bonala dikhunkhwane di se kae fela. Le ge go le bjalo ga go thuše selo le gona go ema go fihla ge dikhunkhwane di nyakilo fetša dibjalo pele ga ge o di gašetša ka mpholo.
Na digašetši di šoma bjang?
Melongwana ye e fapanago e bopilwe go gaša ka mekgwa goba ka dibopego tše di fapanago (different spray pattern). Go na le melongwana ya go fapafapana yeo gape e fapanago ka bogolo. Kgašetšo ka sebopego sa sefokišamoya goba fene ka kakaretšo e dirišwa go gašetša mmu, mola kgašetšo ka sebopego sa khouni e le kaone ge go gašetšwa dibjalo.
Mošomo wa pompo ke go gapela seela seo se lego ka tankeng ya segašetši ka ntle. E gapa seela ka go diriša kgatelelo gore melongwana e kgone go se gašetša mmung goba dibjalong ka moo go nyakegago.
Go na le mehutahuta ya difreime tšeo diphaephe (booms) di hlomelwago go tšona. Diphaephe (booms) di ka phuthwa ge di rwalwa ka senamelwa mme tša phuthollwa gape - se se ka phethwa ka diatla goba ka mokgwa wa haedroliki. Freimeng go na le fao go ka beakanywago gore diphaephe (booms) di kukwe goba di theošwe. Dipeakanyo tše di fapana go tšwa go segašetši go ya go se sengwe mme tše dingwe di laolwa sehaedroliki mola digašetšing tše dingwe go na le lenaneo la dipoutu tše di ka beakanywago.
Ditanka di swanetše go bopša ka materiale yeo e šitišago ruse, go swana le setala se se sa tšhilafalego (stainless steel), setala se se khupeditšwego ka senke (galvanized steel) goba galasetlhale (fibreglass). Ka tlwaelo materiale ye e dirišwago ga e tsenelelwe, ka fao ga go be le mašaledi a mpholo ka tankeng ge e dirišitšwe. Go bohlokwa gore ditanka tše di senyegilego di lokišwe, kudu tshenyego yeo e ka hlolago ruse gobane se se ka dira gore tanka e dutle.
Pompo e swanetše go šoma gabotse gammogo le dikarolo tšohle tša yona. Ditiišo tša pompo (pump seals), diring tša "o" (o-rings) goba diwašere tša letlalo goba tša materiale ya sinthetiki di ka omelela ge segašetši se ka dula lebaka le letelele se sa šomišwe goba ge se sa bolokwe ka moo go nyakegago. Setološi seo se dirišwago dibolayasenying tše dingwe se ka senya ditiišo tša pompo, seo se ka dirago gore pompo e dutle goba e se pompe ka tshwanelo.
Dipompo tše dintši di itlotša oli mme go bohlokwa gore seemo sa oli se lekolwe ka mehla go kgonthiša gore e lekane.
Tsenya mathopo (hoses) a mafsa legatong la ao a palegilego goba a dutlago. Elelwa gore mathopo ao a dirišwago go gašetša dibolayasenyi ga a kgone go upša (decontaminated) ka botlalo -- go tlo šala mašaledi a sebolayasenyi go ona ka mehla. Mathopo ao a tlošwago a swanetše go lahlwa ka tlhokomelo mme a se ke a dirišwa gape kae goba kae.
Diriša mehlotlo (filters) ka mehla ge segašetši se šoma. Yona e hlaola ditšhila le dilwana di šele tšeo di ka thibago melongwana ya segašetši le go se šitiša go šoma ka tshwanelo.
Kgatelelo ya seela ka gare ga segašetši e elwa ka kelokgatelelo. Kelokgatelelo e ela kgatelelo yeo seela (kgašetšo) se gapelwago ntle ka yona ka melongwanagašetši. Kgatelelo e elwa magareng a selaolakgatelelo (pressure regulator) le melongwanagašetši. Ka lebaka le segašetši se ka se šome ka tshwanelo ge kgatelelo e fetoga. Kgonthiša gore dikelokgatelelo di šoma ka tshwanelo le gore di beakantšwe gabotse (properly calibrated).
Go na le belefe ye e fokotšago kgatelelo yeo e ka dirišwago go beakanya kgatelelo segašetšing. Belefe ye e ka bulwa go dumelela bokaakang bjo bo nyakegago bja seela go fihla melongwaneng mme seela se se šalago se bušetšwa tankeng; goba belefe e ka bulwa ka botlalo go dikološa seela segašetšing. Ye ke ntlha ye bohlokwa yeo e šitišago ditswaki tše di šomago (active ingredients) go theogela botlaseng bja tanka ge seela se sa gapelwe ntle. Ka tlwaelo go na le dipompi (taps) tše dingwe tšeo di ka romelago seela dikarolong tše di itšego tša segašetši gore se gašetše lefelo le lenyane goba le legolo.
Gantši ditlhomeletšo (fittings) tše di palegilego goba di bofologilego di hlola go dutla. Kgonthiša gore ditlhomeletšo le dipatiši (clamps) di tiile pele ga ge o tsoša kgatelelo segašetšing ka go pompa seela. Mola kgatelelo e tsošitšwe, lekola ge eba ga go na fao go dutlago.
Lekola melongwanagašetši ka mehla go kgonthiša gore ga e a thibana. Melongwana ye e onetšego e gašetša khemikhale ya go feta tekanyo mme gantši se se hlola kgašetšo ye e sa lekalekanego (irregular spray pattern) le diphetho tše di fapanago. Mašobana a melongwanagašetši le ona a ka fetoga, kudu ge go dirišwa dikhemikhale tše di gohlago ka mehla, bjalo ka dipuere tše di ka kolobišwago (wettable powders). Ge seela se se tšwelelago melongwaneng e le se senyane go seo se nyakegago, o swanetše go hlwekiša melongwana yeo wa e leka gape. Tsenya melongwana ye mefsa ge ye e onetšego e gašetša seela se se fetago seo se tšweletšwago ke melongwana ye mefsa ka 5 -10%.